**baloane decorative**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe nicovala unui limbaj modern

deformez câteva cuvinte uzuale

înroșite în cuptorul minții

apoi călite în sudoarea frunții

sub ploaia de lovituri

vor accentua spațiul virtual din cutia pandorei

lăsând în urmă

un sunet metalic

iar pentru pofticioșii cu baloane decorative

o mâncărime pe candida bucală

pe unde vor trece zeii

și primul crepuscul sluțit

voi alinia în pași de defilare

îmbrăcată sumar

prima armată de verbe

sulițe în loc de tancuri

și două tranșee ad-hoc

după eliminarea troienilor/ trojanilor

în loc de priveghi

Îndoliat de la mijloc în jos

voi reveni la nicovală